Чурапчы улууһун үөрэҕириитин салалтата,

Чурапчы сэлиэнньэтин оскуола иннинээҕи бүддьүөттэн

үбүлэнэр үөрэҕин тэрилтэтэ

«Чуораанчык» оҕо сайыннарар киин - оҕо саада

**Оскуолаҕа киириэн иннинээҕи**

**оҕолорго финансовай билиини биэрэргэ аналлаах**

**иитээччи уонна төрөппүт холбонук**

**«Б.И.Э.С. хардыы» бырагыраамата**

Ааптардар:

Петрова Моника Васильевна – үрдүкү категориялаах иитээччи

Никонова Сахая Романовна – төрөппүт

Никитина Анна Ильинична – төрөппүт

Чурапчы, 2022 с.

**ИҺИНЭЭҔИТЭ**

I. Быһаарыы сурук..................................................................................................3

II. «Б.И.Э.С. хардыы» бырагыраамаҕа үлэ хаамыытын былааннааһын............6

1. Оҕо уопсастыбаҕа сылдьарын – бодоруһарын сайыннарыы...................8
2. Оҕо билэр-көрөр дьоҕурун сайыннарыы.................................................10
3. Оҕо тылын-өһүн сайыннарыы...................................................................12
4. Оҕо кэрэни өйдүүр дьоҕурун сайыннарыы..............................................14
5. Оҕо этин-сиинин сайыннарыы..................................................................20

III. Оҕолор финансовай билиилэрин сыаналааһын............................................21

IV. Туһаныллыбыт литература.............................................................................22

**БЫҺААРЫЫ СУРУК**

Уһуйаан үлэтэ дьиэ-кэргэни кытта ыкса сибээстээх. Оҕо аан бастаан уһуйаан боруогун атыллаан киирэн саҥа, дьикти, атын эйгэҕэ угуйуллар. XXI үйэҕэ оҕо инники олоххо эрэллээх, мындыр толкуйдаах, сатабыллаах санаалаах, эргиччи киэҥ көрүүлээх буола улаатарыгар финансовай билиини иҥэрии билиҥҥи олох ирдэбилэ буолар.

Оскуолаҕа киириэн иннинээҕи оҕолорго финансовай билиини биэрэргэ аналлаах «Б.И.Э.С. хардыы» бырагыраама Федеральнай государственнай үөрэх стандартыгар сүрүн балаһыанньаларыгар уонна бириинсиптэригэр олоҕурар, оҕолорго сөптөөх финансовай билии олугун уурарга туһуланар, оҕо билэр-көрөр баҕатын уонна тутулуга суох буолуутун көҕүлүүр.

Оҕо кыра эрдэҕиттэн харчыны сатаан ааҕа, тутта үөрэниитэ, кэлин улаатан баран күннээҕи олоҕор бэйэтин наадатын быһаарса, былааннана үөрэниитигэр, онтон төрөппүттэргэ финансовай иитии көрүҥнэрин, ньымаларын баһылыырга үчүгэй олук буолар.

Дьиэ кэргэн – бу оҕо экономика эйгэтигэр алтыһар, дьиҥнээх олоххо буолар түгэннэргэ кыттыһар эйгэтэ буолар: дьиҥнээх харчыны хайдах-туохха тутталларын көрөр-билэр, төрөппүттэрин кытта маҕаһыыҥҥа сылдьыһан күннээҕи наадалаах астары, маллары атыылаһалларын көрөр, кыттыһар.

Оҕону финансовай билиигэ иитии-үөрэтии төрөппүттэрэ суох буолбат: уһуйаан уонна дьиэ кэргэҥҥэ тэҥҥэ үөрэтии барар буоллаҕына, оонньуу уонна дьиҥ олоххо буолар түгэннэр алтыһыыларыгар эрэ үчүгэй түмүк ситиһиллиэн сөп.

Бу бырагыраама 2022-23 үөрэх дьылыгар ананан оҥоһулунна.

**Сыала:** Оҕо финансовай билиитин дьиэ кэргэн олоҕун холобурдарыгар олоҕуран олохтооһун.

**Соруга:**

* Оҕо финансовай толкуйун сайыннарыы;
* Финансовай эйгэ туһунан өйдөбүлү дьиэ кэргэн холобуругар олоҕуран билиһиннэрии;
* Дьон үлэтигэр убаастабыллаах сыһыаны, харыстанньаҥ, эппиэтинэстээх буолууну иитии.

**Үөрэтиигэ туттуллар ньымалар:**

* Оонньуу нөҥүө үөрэтии;
* Ырытан-чинчийэн үөрэтии;
* Оҕо бэйэтэ айан оҥоруута;
* Дьиэ кэргэн олоҕун холобурдарыгар олоҕуран сорудахтары, түгэннэри быһаарыы.

**Үлэ көрүҥнэрэ:**

* Театрализованнай дьүһүйүү;
* Төрөппүтү кытта үлэ (копилка, лэпбук оҥоруу);
* Дьайымаллар;
* Төрөппүтү кытта чинчийэр үлэлэр.

**Бырагыраама ис тутула:**

Бырагыраама 5-7 саастаах оҕо финансовай толкуйун сайыннарыыга бастакы олуктары уурарга көмөлөөх. Оҕолорго билиини биэрии үөрэтэр уобаластары дьүөрэлээһини туһанан биирдиилээн, бөлөҕүнэн ыытыллар үлэ көрүҥүнэн бэриллэр. Бырагыраамаҕа үөрэтии сүрүннээн Федеральнай государственнай үөрэх стандартыгар олоҕурбут үөрэх уобаластарыгар арахсыа:

1. Оҕо уопсастыбаҕа сылдьарын – бодоруһарын сайыннарыы (Социально-коммуникативное развитие);
2. Оҕо билэр-көрөр дьоҕурун сайыннарыы (познавательное развитие);
3. Оҕо тылын-өһүн сайыннарыы (речевое развитие);
4. Оҕо кэрэни өйдүүр дьоҕурун сайыннарыы (художественно-эстетическое развитие);
5. Оҕо этин-сиинин сайыннарыы (физическое развитие).

Хас биирдии дьарык бэйэ-бэйэтин кытта ыкса ситимнээх, оҕо ылбыт билиитин хатылыырын таһынан ону-маны оҥорон чиҥэтэрин көҕүлүүр. Иитээччи, төрөппүт оҕолор матырыйаалы төһө билбиттэрин дьарык кэмигэр толкуйдатар сорудахтар, ыйытыылар, ситиһии дневник көмөлөрүнэн сыаналыыр кыахтанар. Оҕолор сорудахтары толорор кэмнэригэр толкуйдуу, буолар түгэҥҥэ сөптөөх быһаарыыны ылына, бэйэ санаатын этинэ, атын оҕо этиитин истэ, ылына үөрэнэллэр.

Сабаҕаланар ситиһиилэр:

* Оҕо болҕомтолоох буолар, өйүгэр тутар, толкуйдуур дьоҕура сайдар;
* Тулуурдаах, бэйэтин кыаҕар эрэллээх буолар, сабаҕалаабытын тиһэҕэр тириэрдэргэ үөрэнэр;
* Дьон үлэтигэр убаастабыллаахтык сыһыаннаһар, харыстанньаҥ, эппиэтинэстээх буолар;
* Дьон үлэтин, оҥорон таһаарар бородуукйсуйаларын, табаардарын интэриэһиргии, сыаналыы үөрэнэр;
* Төрөппүттэр экономическай иитии көрүҥнэрин, ньымаларын баһылыыллар.

**II. «Б.И.Э.С. хардыы» бырагыраамаҕа үлэ хаамыытын былааннааһын**

|  |  |  |  |
| --- | --- | --- | --- |
| **Ыытыллар болдьоҕо** | **Үөрэх уобалаһа** | **Тэрээһин** | **Тэрээһин көрүҥнэрэ** |
| Балаҕан ыйа | Оҕо кэрэни өйдүүр дьоҕурун сайын-нарыы | «Харчы диэн ааттаах ыт» театрализованнай дьүһүйүү | Театрализованнай дьү-һүйүү, «Мин баҕа санаам» уруһуй, «Ситиһии дневнигын» оҥоруу |
| Оҕо уопсастыбаҕа сылдьарын – бодоруһарын сайыннарыы | «Эко – суумка» үтүө дьыала | Төрөппүтү кытта суумка |
| Алтынньы | Оҕо уопсастыбаҕа сылдьарын – бодоруһарын сайыннарыы | «Үтүө санаа оҥоойуга» үтүө дьыала | Сэһэргэһии «Үтүө дьыала диэн тугуй?», үтүө дьыала оҥоруу |
| Оҕо билэр-көрөр дьоҕурун сайыннарыы | «Чуораанчыктар Чуораанчыкка суруйтараллар» акция | Сэһэргэһии «Элбэҕи билэр киһи, тугу ситиһэрий?» |
| Сэтинньи | Оҕо тылын-өһүн сайыннарыы | «Мин баҕа санаам» проект билиһиннэриитэ | Баҕа санааларын уруһуйдаан, презентация оҥорон кэпсээһин тигии |
| Ахсынньы | Оҕо кэрэни өйдүүр дьоҕурун сайыннарыы | «Мин уурунуум» копилка оҥоруута | Төрөппүтү кытта копилка оҥоруу, сэһэргэһии |
| Тохсунньу | Оҕо тылын-өһүн сайыннарыы | «Миигиттэн атыылаһыҥ» сөбүлүүр оонньуурдарын рекламалаан атыылааһын | Сэһэргэһии |
| Олунньу | Оҕо билэр-көрөр дьоҕурун сайыннарыы | «Үлэ барыта үчүгэй, идэ барыта бочуоттаах – эр киһи идэтэ» идэни баһылыырга дьайымал | Профориентационнай үлэ, экскурсия, маастар-кылаас |
| Кулун тутар | Оҕо билэр-көрөр дьоҕурун сайыннарыы | «Үлэ барыта убаастанар, үлэ барыта сыаналанар – кэрэ аҥар идэтэ» идэни баһылыырга дьайымал | Профориентационнай үлэ, экскурсия, маастар-кылаас |
| Муус устар | Оҕо кэрэни өйдүүр дьоҕурун сайыннарыы | «Экономика» лэпбук оҥоруу | Төрөппүтү кытта лэпбук оҥоруу |
| Оҕо этин-сиинин сайыннарыы | «Маҕаһыын» спортивнай эстафета | Спортивнай эстафета |
| Ыам ыйа | Оҕо тылын-өһүн сайыннарыы | «Гараж sale» акция | Сэһэргээһин |

1. **Оҕо уопсастыбаҕа сылдьарын – бодоруһарын сайыннарыы**

***«Үтүө санаа оҥоойуга» үтүө дьыала***

**Сыала:** Сиэрдээх быһыыга-майгыга иитии, кыаммакка көмөлөһөргө, аһыныгас буоларга үөрэтии. Саха өс хоһоонун билиһиннэрии.

**Тэрээһин сайыннарар кыаҕа:** Оҕо “отонноотоххо оҥоойук туолар” диэн өс хоһоонунан салайтаран үтүө санааны оҥорорго үөрэнэр. Харчыга сыһыаннаах өс хоһооннору кытта билсэр:

1. Илии хамнаатаҕына, айах хамныыр.
2. Илии тутурдаах, өттүк харалаах.
3. Киһини үлэ киэргэтэр.
4. Күһүҥҥү киһи күлбүтүнэн, сааскы киһи салбаммытынан.
5. Ким үлэлиир, ол аһыыр.
6. Көмүс харчы күүстээх, эттээх ат эрэмньилээх.
7. Отонноотоххо оҥоойук туолар, үлэлээтэххэ үлэ бүтэр.
8. Сарсыарда эрдэ турбатаххына күҥҥүн сүтэриэҥ, оҕо сааскар үөрэммэтэххинэ олоххун сүтэриэҥ.
9. Сүгэ кыайбатаҕына сүбэ кыайар.
10. Үлэни хаһааныма – аһы хаһаан.
11. Үлэ үксэ, тыл аҕыйаҕа үчүгэй.
12. Үлэ киһини киэргэтэр.
13. Халлаантан ас түһүө диэн айаххын атыма.

Куруук барытын харчыга эрэ буолбакка, ис сүрэхтэн дьоҥҥо үтүөнү оҥоруохха сөбүн араарар, билэр буолар. Ону таһынан иитээччи харчыны мунньууну бу тэрээһин нөҥүө холобурдуурун өйдүүр, араарар.

**Туттар тэрил:** Отон, биэдэрэ, чааскы

**Быһаарыыта:** Оҕолор дьиэлэриттэн сайынын бэйэлэрэ хомуйбут сир астарын кружкаҕа аҕаланнар уопсай биэдэрэҕэ куталлар. Биэдэрэлээх отону элбэх оҕолоох ийэҕэ бэлэх ууналлар.

***«Эко – суумка» үтүө дьыала***

**Сыала:** Айылҕаҕа харыстаабыллаах сыһыаны оҕолорго иҥэрии, биир кэлим туттуллар (одноразовай) малы туттууну аҕыйатыы.

**Тэрээһин сайыннарар кыаҕа:** Айылҕалыын сөптөөх сыһыаны олохтуур наадатын билэр. Оҕо төһө өр кэм пластик, кумааҕы уо.д.а. айылҕаны буортулуурун өйдүүр, ону таһынан экономическэй өйү-санааны араарар. Ол курдук маҕаһыынтан пакет ылбакка, эко-суумканы туттан харчы экономиялыахха уонна айылҕаны буорту гынымыахха сөбүн билэр. Бэлэҕи ис сүрэхтэн бэриллэрин сатыыр.

**Туттар тэрил:** Эко-суумка

**Быһаарыыта:** Оҕолор эко-суумканы дьиэлэригэр тигэн аҕалаллар уонна түөлбэ олохтоохторугар бэлэх ууналлар.

1. **Оҕо билэр-көрөр дьоҕурун сайыннарыы**

***«Чуораанчыктар Чуораанчыкка суруйтараллар» акция***

**Сыала:** оҕо сурунаалы тутан-хабан, көрөн элбэҕи саҥаны билэрин ситиһии.

**Тэрээһин сайыннарар кыаҕа:** Оҕо сурунаал нөҥүө билэр-көрөр дьоҕурун сайыннарар. Киһи сайдарыгар, элбэҕи билэригэр харчы төлөөн үөрэнэрин өйдүүр буолар. “Кинигэ – бараммат баай” буоларын билэр.

Почтаҕа хаһыакка суруйтарыы процеһын сатыыр, оҕо бэйэтин дьиэтин аадырыһын билэр.

**Туттар тэрил:** ууруммут харчыта, почта, суруттарыы бланката

**Быһаарыыта:** Оҕо сыал-сорук туруорунан, күн ахсын атыылаһар минньигэһин аччатан туран, сурунаалга суруйтарар. Ол курдук болдьохтоммут күҥҥэ, почтаҕа баран, анал бланка толорон, харчы төлөөн сурунаалга сурутууну ситиһии.

***«Үлэ барыта үчүгэй, идэ барыта бочуоттаах – эр киһи идэтэ» идэни баһылыырга дьайымал***

**Сыала:** Идэлэр туһунан билиилэрин хаҥатыы. Саҥа идэлэргэ интэриэһи үөскэтии, улахан дьон үлэтин ытыктыырга иитии.

**Тэрээһин сайыннарар кыаҕа:** Оҕо идэ арааһын кытта билсэр, инникитин туох идэни таларын толкуйданар, сылдьыбыт сирдэринэн тугу үлэлииллэрин көрөр, билсэр, тугу көрбүтүн быһаарар.

**Туттар тэрил:** Экскурсия, маастар-кылаас

**Быһаарыыта:** уол оҕолор аҕаларын үлэлиир сирдэригэр сылдьаллар: полиция, пожарнай сулууспа, суоппар идэтэ, оскуола уо.д.а. Сылдьыбыт сирдэригэр экскурсия, маастар-кылаас ыытыллар.

***«Үлэ барыта үчүгэй, идэ барыта бочуоттаах – кэрэ аҥар идэтэ» идэни баһылыырга дьайымал***

**Сыала:** Идэлэр туһунан билиилэрин хаҥатыы. Саҥа идэлэргэ интэриэһи үөскэтии, улахан дьон үлэтин ытыктыырга иитии.

**Тэрээһин сайыннарар кыаҕа:** Оҕо идэ арааһын кытта билсэр, инникитин туох идэни таларын толкуйданар, сылдьыбыт сирдэринэн тугу үлэлииллэрин көрөр, билсэр, тугу көрбүтүн быһаарар.

**Туттар тэрил:** Экскурсия, маастар-кылаас

**Быһаарыыта:** кыргыттар музыкальнай школаҕа үҥкүүгэ, ырыаҕа дьарыктаналлар, салоҥҥа кэрэ аҥардар тугу оҥоттороллорун көрөллөр. Сылдьыбыт сирдэригэр экскурсия, маастар-кылаас ыытыллар.

1. **Оҕо тылын-өһүн сайыннарыы**

***«Мин баҕа санаам» проект билиһиннэриитэ***

**Сыала:** Оҕо бэйэтин баҕа санаатын уруһуйдаан, эбэтэр презентация, видео оҥорон кэпсиир дьоҕурун ситиһии.

**Тэрээһин сайыннарар кыаҕа:** Проект көмөтүнэн оҕо тылын байытар, дьон иннигэр сатаан кэпсиир буолар.

**Туттар тэрил:** Проектор, ноутбук, оҕо уруһуйа, оҥорбут оҥоһуга уо.д.а.

**Быһаарыыта:** Оҕо төрөппүттэрин кытта баҕа санаатын эрдэ дьиэтигэр оҥорон, уһуйааҥҥа кэлэн дьон иннитигэр кэпсиир.

***«Миигиттэн атыылаһыҥ» сөбүлүүр оонньуурдарын***

***рекламалаан атыылааһын***

**Сыала:** Оҕо реклама туһунан билиитин чиҥэтии. Кэрэни көрөр, өйдүүр гына иитии, айар дьоҕурун сайыннарыы. Реклама атыы-эргиэн эйгэтигэр суолталааҕын быһаарыы. Харчыны сатаан суоттуурга үөрэтии.

**Тэрээһин сайыннарар кыаҕа:** Реклама суолтатын, туһатын билэр, малы рекламалыырга, кини ураты хаачыстыбатын бэлиэтииргэ үөрэнэр, табаар сыанатын сатаан тэҥниир, быһаарар. Наадалаах табаарын талан атыылаһар. Атыыһыты кытта эйэҕэстик кэпсэтэр, наадатын быһаарсар.

**Туттар тэрил:** Дьиэтиттэн аҕалбыт оонньуура, кинигэтэ уонна 50 солкуобай харчы.

**Быһаарыыта:** Оҕолор бэйэ-бэйэлэригэр дьиэлэриттэн оонньообот буолбут сэдэх көстүүлээх оонньуурдарын эбэтэр кинигэлэрин илдьэ кэлэн рекламалыыллар уонна атыылыыллар.

***«Гараж sale» акция***

**Сыала:** Дьиэ кэргэн экономикатын оҕо билэрин ситиһии. Туохха харчы ороскуоттанарын, эбии үп киллэриитин туһунан оҕо толкуйдуур буоларын ситиһии.

**Тэрээһин сайыннарар кыаҕа:** Оҕо дьиэ кэргэн экономикатын билэр буолар: ас сыанатын, уот, уу төлөбүрүн, туттар мал, таҥас атыылаһыытын уо.д.а. Эбии тугу эрэ айан-тутан, эбэтэр эргинэн эбии үп киллэриитин билэр. Кыччаабыт таҥаска “иккис олох” биэриэххэ сөбүн быһаарар. Харчыны экономиялыы үөрэнэр.

**Туттар тэрил:** “Иккис олох” бэриллиэн сөптөөх таҥас-сап, мал, оонньуурдар уо.д.а.

**Быһаарыыта:** “Иккис олох” бэриллиэн сөптөөх таҥастары, маллары, оонньуурдары аҕалан атыылыыллар. Эрдэ түөлбэҕэ биллэрии баран, дьон кэлиитэ хааччыллар.

1. **Оҕо кэрэни өйдүүр дьоҕурун сайыннарыы**

***«Харчы диэн ааттаах ыт» театрализованнай дьүһүйүү***

**Сыала:** Аан дойдуга финансовай билиини биэрэр Бодо Шефер “Мой пес по имени Мани” айымньыта олуччу миэстэҕэ турар. Айымньы нөҥүө оҕолорго харчы диэн тугун, тоҕо харчыны мунньар туһунан, харчы хайдах экономиялыырга, сыаллаах буоларга, бэйэни анализтанарга үөрэтии.

**Тэрээһин сайыннарар кыаҕа:** Оҕо харчы туһунан билэр, мунньунары, экономияналары араарар, бэйэтин баҕа санаатын билэр, бастакы суоттарын оҥорор.

**Туттар тэрил:** Ситиһии дневнигэ, альбом, маскарадтар, Бодо Шефер “Мой пес по имени Мани” тылбааһын инсценировка оҥоруу.

**Быһаарыыта:**

**Бодо Шефер**

**«Харчы диэн ааттаах ыт»**

***Оруолларга:***

Харчы – Сахая Никонова

Кира – Анна Никитина

Ийэ – Светлана Дьяконова

Аҕа – Кэскилээнэ Иванова

Ааптар – Моника Васильевна

**I К Ө С Т Ү Ү**

*Ааптар ааҕар кэмигэр хамсаныынан көрдөрөллөр*

А а п т а р: Куоракка биир дьиэ кэргэн олорбута үһү. Ийэтэ, аҕата уонна Кира диэн 6 cаастаах кыыстаахтар эбит. Кира оскуолаҕа бараары бэлэмнэнэ сылдьар. Кини номнуо ахсааны суоттуур, буквалары билэр уонна ааҕар эбит. Аҕата уонна ийэтэ орто хамнастаах үлэҕэ үлэлииллэр, харчыларын сатаан туттубакка куруук онтон кыыһырсаллар эбит. Кинилэр бэйэлэригэр дьиэлэрэ суох буолан, дьоҥҥо харчы төлөөн кинилэр дьиэлэрин уларсан олороллор эбит. Кира биир саамай баҕа санаата ыттаныан баҕарар эбит.

***Танец с собакой***

*Үҥкүүлүүр кэмнэригэр ааптар ааҕар*

А а п т а р: Ол эрэн ол баҕа санаата сатаан туолар кыаҕа суох эбит, тоҕо диэн кинилэр уларсар дьиэлэрин хаһаайыттара ыттаах олороллорун көҥүллээбэттэр эбит. Кэнники Кира ийэтэ уонна аҕата улахан кредиккэ киирэн чааһынай дьиэ атыыласпыттар. Кира онно наһаа үөрбүт. Арай биирдэ сарсыарда...

И й э т э: Кира тура оҕус эрэ! Биһиги күрүөбүт таһыгар бааһырбыт ыт сытар.

*Ыт ыйылыы сытар*

К и р а: Чээн, бачча үчүгэй ыты тоҕо ытырбыттарай буолуо?! Барахсаныы... *(имэрийэр)* Ийэ, аҕа ветеринарга илдьэн эмтэтиэххэ.

**II К Ө С Т Ү Ү**

А а п т а р: Кира ытын ветеринар тутатына эмтээбит. Уонна бу ыт породата лабрадор буоларын кэпсээбит. Лабрадордар олус өйдөөхтөрүн, үтүө санаалаахтарын бигэргэппит. Чугас эркин ыт хаһаайыттарын Кира аҕата уонна ийэтэ көрдүү сатаабыттар да булбатахтар. Онон ыт Кираҕа хаалбыт. Бу дьолу!

К и р а: Ммм, ыппын ким диэн ааттыбыныыый? Доҕор, сулус, мээчик....

*Ыта суох диир. Тастан ийэтэ, аҕата киирэллэр*

И й э т э: Ити барыта эйигиттэн сылтаан харчыбыт суох! Эн кыра хамнастаах иһин!

А ҕ а т а: Харчы да харчы, куруук эн туттар тылын! Харчы бүгүн баар, сарсын суох!

*Ыт аҕатыгар чугаһыыр уонна тобулу көрөр*

К и р а: ААА, мин ыппын Харчы диэн ааттыыр эбиппи-эээн! Кини наһаа өйдөөх дии, аатын бэйэтэ талла.

И й э: Хайдах ыты Харчы диэххиний?

А ҕ а: *(күлэ-күлэ)* Буоллун ээ, куруук харчы диигин ди, Харчы кэллэҕэ ди бу!

**III К Ө С Т Ү Ү**

А а п т а р: Биир үтүө күн Кира Харчы диэн ааттаах ытын кытта күүлэйдии барбыт. Наһаа сылаас күн эбит. Харчы тиритэн ууга ыстаммыт. Арай ууга илим баар буолан, Харчы ууга тимирэн барбыт, Кира толкуйдаабакка ууга ыстанан доҕорун быыһаабыт. Бу түгэни кимиэхэ да кэпсээбэтэх. Биирдэ Кира үгэһинэн маҕаһыыҥҥа сладкай ыла баарары гыммыт. Арай...

*Кира харчытын ааҕа турар*

Х а р ч ы: Ам-ам-ам! Кира эмиэ минньигэс ылан эрэҕиҥ дуо?

К и р а: Хайа ким саҥарарый? *(тула көрүнэр)*

Х а р ч ы: Мин.

К и р а: Кимҥиний?

Х а р ч ы: Мин. Ам-Ам-Ам.

К и р а: Уааай! *(соһуйар)*

Х а р ч ы: Кираа эн үгэскинэн эмиэ минньигэс ыллаххына, бу ыйга туттар харчыгын эмиэ таах бараабыт курдук буолуон.

К и р а: *(Соһуйбуттуу)* Эн, эн хайдах саҥараҕыный?

Х а р ч ы: Былыр ыттар бары киһилии саҥараллара, онтон кэлин ити үөрүйэхтэрэ сүппүтэ, ол эрэн миэхэ хаалбыт.

К и р а: Бу мин, мин утуйа сытабын даа?! *(бэйэтин баттахтыыр, ытырар)* Айй!

Х а р ч ы: Кира бу түүл буолбатах, эн илэ сылдьаҕыҥ! Уоскуй, киһилии кэпсэтиэххэ! Эйиэхэ өссө кэпсиир буоллахха ыттар тугу саныыргын барытын билэбит.

К и р а: Уаай оччоҕо тугу испэр саныырбын барытын билэҕиҥ дуо?

Х а р ч ы: Барытын! Эн төрөппүттэриҥ харчылара аҕыйаҕыттан хомойоргун эмиэ билэбин. Ол иһин эйиэхэ көмөлөһөбүн диэн бу киһилии саҥаран эрэбин. Только биир көрдөһүүлээхпин, бу мин маннык саҥарарбын кимиэхэ да кэпсээмэ, а то миигин учуонайдар ылан эксперимент оҥоруохтара. Ааспыкка бэйэн олоххун толук уура сыыһаҥҥын миигин быһаабыккын иһин махталбар эйигин харчыны хайдах туттарга уонна хайдах Богатай буоларга үөрэтиэм!

К и р а: Сөп доҕорум, Харчы, мин эн саҥараргын кимиэхэ да кэпсиэм суоҕа. Харчыттан сылтаан ийэлээх аҕам куруук кыыһырсаллар, кырдьык наһаа наада быһылаах.

Х а р ч ы: Сөпкө этэҕиҥ Кира, харчы элбэҕи быһаарар. Кинини сатаан туттуохха, элбэтиэххэ наада. Ол онно баар секреттары мин эйиэхэ кэпсиэм. Чэ барыахха, харчы остуоруйатын баһылыы!

**IV К Ө С Т Ү Ү**

А а п т а р: Кира ытын үгэһинэн күүлэйдэтэ паркаҕа бардылар. Онно ким да көрбөт сиригэр иккиэн олорон эрэ кэпсэтэргэ санананнылар. Бастакы быраабыла.

Х а р ч ы: Кира бастакы харчы быраабылатыгар киирэр эн баҕа санааҥ! Билигин эн тугу баҕараҕын?

К и р а: Ммм, элбэх буоллаҕа. Сотовай телефон, элбэх сладкай, пицца, ноутбук, велосипед, курутой кроссовка, жвачка өссөөөө...

Х а р ч ы: Бээ тохтооо эрэ миэхэ сүрүн уон тугу олох кырдьык баҕараргын эт.

К и р а: Аа оонук диэ, оччоҕо бастакынан, сотовай телефон, иккиһинэн, туфля, үсүһүнэн, барби, төрдүһүнэн, хомяк, бэсиһинэн, велосипед, алтыһынан, Турцияҕа барыам этэ, сэттиһинэн, ийэлээх аҕабар ынырык элбэх харчы биэриэм этэ, ахсыһынан, джинсы ыстаан, тохсуһунан, ыалдьар оҕолорго көмөлөһүөм этэ уонна бүтэһигинэн, ммм, омук тылын үөрэтиэм этэ.

Х а р ч ы: Наһаа үчүгэй! Чэ ити эппиккиттэн, саамай үс наадалааххын эт!

К и р а: *(толкуйдуур)* Бастакынан, омук тылын үөрэтиэм этэ, иккиһинэн сотовай телефон уонна үсүһүнэн ийэлээх аҕабар элбиих-элбэх харчы биэриэм этэ.

Х а р ч ы: Маладьыас Кира! Элбэх киһи туох баҕа саналааҕыҥ билбэттэр, ол иһин толкуйдаабакка ону-маны атыылаһаллар!

*Оҕолору кытта диалог*

Х а р ч ы: Эн тугу мээнэ атыыласпыккыный?

*Оҕолор эппиэттииллэр*

Х а р ч ы: Ити баар оҕолор мээнэ-мээнэ ону маны ылбаккаҕыт, маннык аҕыйах баҕа санаалаах буолуохтааххыт. Ол баҕа санааҕыт эһигини уларытыахтаах. Өйдөөтүгүт дуо?.... Оҕолор Кира курдук үс сүрүн мечтаҕытын толкуйдаатыгыт дуо? Чэ оччоҕо, иккис быраабылаҕа киирэбит. Хас биирдиибит ити мечтайдаабыккытын, барытын, баҕа санаа картатыгар уруһуйдуугут. Кира эмиэ эһигини кытта уруһуйдуо!

*Уруһуйдууллар*

Х а р ч ы: Бу уруһуйдаабыккытын саамай көстөр сиргэ ыйыахтааххыт, оччоҕо куруук саныы сырыттаххытына барыта туолуо.

**V К Ө С Т Ү Ү**

Х а р ч ы: Чэ, Кира баай буолар туһугар үһүс быраабылаҕа киирэбит. Бу мечтан туоларыгар эйиэхэ туох нааданый?

К и р а: *(толкуйдуур, уруһуйун көрөр)* Миэхэ харчы наада, элбиих элбэх.

Х а р ч ы: Сөпкө этэҕиҥ. Ону хайдах баар оҥороргор биир саамай сөптөөх ньыманы эйиэхэ мин кэпсиэм. Ол курдук эн харчыны сатаан мунньуоххун наада. Оҕолор харчыбытын ханна мунньабытый?

*Оҕолор эппиэттииллэр*

Х а р ч ы: Сөп, копилкаҕа. Кимиэхэ дьиэтигэр копилкалааҕый? Бу үс суруйбут мечтабытыгар биһиэхэ үс копилка наада. “Отонноотоххо оҥоойук туолар” диэн мээнэ эппэттэр. Эһиги сладкай ылыаххыт оннугар копилкаҕытыгар харчы мунньуоххутун наада. Ити Кира ийэтэ, аҕата хамнастарыттан кыраны да ордорон харчы мунньубуттара буоллар билигин наадыйалларын таах ылыахтара этэ. Ол иһин үһүс быраабыла харчыны мунньуохтааххыт. Өйдөөтүгүт?

**VI К Ө С Т Ү Ү**

Х а р ч ы: Төрдүс быраабыла.

*Ийэ, аҕа киирэллэр*

А ҕ а: Аччыктаатахпыаан.

И й э: Давай тугу эрэ закастаан ылабыт дуо?

А ҕ а: Суши, пицца, кола.

И й э: Онтон арба уоппутун төлүөхтээх этибит дии.

А ҕ а: Ээчэ, биирдэ олоробут, закастыахха!

Х а р ч ы: Кира ийэлээх, аҕата туох сыыһаны оҥордулар?

Өссө көрүөххэ эрэ...

А а п т а р: Кира дьиэтигэр детсадтан кэллэ. Хаамыан сүрэҕэлдьээн дьонноро такси закастаатылар. 200 cолкуобай төлөөтүлэр. Кира кэлэн баран дьиэтигэр туох баар уоттарын холбоото, тоҕо диэн кини хараҥаттан куттанар өссө эбии ким да көрбөт телевизора эмиэ холбонно. Ваннаҕа киирэн ууннан оонньоото. Уонна тугу да араарбакка подругатыгар оонньуу барда. Туох сыыһаны оҥордой?

*Оҕолор хоруйдууллар*

Х а р ч ы: Итиннэ барытыгар экономия курдук биир сүрүн быраабыла киирэр. Холобура, Кира ийэтэ аҕата онтон-мантан закастаабакка бэйэлэрэ буһарынан астаабыттар буоллар, ол астарын хас да күн аһыахтара этэ. Кира детсадыттан сатыы хааман сибиэһэй салгыҥҥа сылдьан доруобай буолуо этэ, харчы мээнэ барыа суоҕа этэ. Аны дьиэтигэр кэлэн элбэх туттубат уотун, уутун холбоон ийэлээх аҕатыгар төлүүллэригэр эмиэ харчы аахтарда. Ол иһин оҕолоор дьиэҕитигэр элбэх харчы баар буолуон баҕарар буоллаххытына харчыны экономиялыахтааххыт. Өйдөөтүгүт?

Х а р ч ы: Кира эн наһаа маладьыаскын, ол курдук харчыны хайдах туттарга сөптөөх быраабыланы барытын олоххо киллэрдиҥ. Ол курдук үс сүрүн мечтайдыыр баҕа санааҕыҥ биллиҥ, ону карта уруһуйдааҥҥын көстөр сиргэр ыйаатыҥ, баҕа санааҥ туоларыгар копилка оҥорон харчыгын дьиэ кэргэҥҥин кытта мунньан саҕалаатыҥ уонна харчыны экономиялыырга үөрэнниҥ. Харчыны баһылыырга бүтэһик быраабыла. Күн устата эн тугу саҥаны билбиккин, туох үтүөнү оҥорбуккун барытын дневниккэ сурунарга үөрэниэхтээххин. Бүгүн тугу биллигитий, тугу үчүгэйи оҥордугутуй? Уруһуйдууллар.

***«Мин уурунуум» копилка оҥоруута***

**Сыала:** Оҕо кыра сааһыттан сыал сорук туруорунан харчытын мунньуута, харчыны cөпкө туттарын ситиһии.

**Тэрээһин сайыннарар кыаҕа:** Харчыны мунньунууну, уурунууну туһунан билэр.

**Туттар тэрил:** Копилка

**Быһаарыыта:** Оҕо дьиэ кэргэнин кытта харчы мунньунар копилка оҥороллор. Бу копилканы уһуйааҥҥа кэлэн кэпсииллэр. Инникитин копилкаҕа иитээччилэр оҕолор араас күрэххэ, дьайымалга кыттыылаарыгар харчы угаллар.

***«Экономика» лэпбук оҥоруу***

**Сыала:** Лэпбук көмөтүнэн харчыны экономиялыырга үөрэтии.

**Тэрээһин сайыннарар кыаҕа:** Дьиэ кэргэн бюджета туохтан турарын билэр. Дохуот, ороскуот диэни араарар. Хайдах гынан харчыны эконмиялыыры толкуйдуур.

**Туттар тэрил:** Лэпбук

**Быһаарыыта:** Оҕо төрөппүтүн кытта дьиэтигэр лэпбук оҥорон уһуйааҥҥа кэпсиир. Лэпбук тиэмэтэ экономияны сырдатыы буолар.

1. **Оҕо этин-сиинин сайыннарыы**

***«Маҕаһыын» спортивнай эстафета***

**Сыала:** Маҕаһыын табаарын хаачыстыбатын, сыанатын сатаан тэҥнииригэр,быһаарарыгар үөрэтии. Чопчу туох наадалаҕыҥ талан атыылаһарга үөрэтии.

**Тэрээһин сайыннарар:** Оҕо маҕааһын табаарын араарарга, сыанатын сатаан тэҥнииргэ үөрэнэр.

**Туттар тэрил:** мээчик, предметнэй хартыыналар (минньигэс, саахар, туус, бурдук, үүт, суунар тэрил уо.д.а), харчы, корзина, чаһы.

**Быһаарыы:** Икки хамаандаҕа арахсаллар. Хас да сорудаҕы толороллор:

* Оҕолор хартыыналары көрөн, мал ханнык маҕаһыыҥҥа атыыланаларын быһарыахтаахтар, наардыахтаахтар;
* “Ким элбэх мал атыылаһарый!” эстафета;
* Хартыыналары бөлөҕүнэн (ас, мебель, таҥас-сап, оонньуур) наардыыллар;
* “Сыыһаны бул” оонньуу. Сөпкө бөлөхтөрүнэн наардааһын.

**III. Оҕолор финансовай билиилэрин сыаналааһын**

Оҕо финансовай билиитин сыаналааһыҥҥа сыл устата буолбут тэрээһиннэртэн оҕолор араас көрүҥ ыйыыталарыгар, таабырыннарыгар эппиэттиэхтээх. Ону таһынан сыл устата уһуйааҥҥа баар копилката төһө туолбута эмиэ учуоттанар.

Ыйытыылар холобурдара:

* Харчыны ханна харайар ордугуй?
* Малы атыылһарга төһө харчыны төлүөхтээхпин хантан билэбиний?
* Харчы мунньуу тоҕо нааданый?
* Үөрэхтээх буолуохха наада дуу?
* Реклама тоҕо нааданый?
* Хайдах экономиялыыбытый?
* Уо.д.а

**IV. Туһаныллыбыт литература**

1. Бодо Шефер. Пес по имени Мани – электронная книга, 2011 г.
2. Курак Е.А. Экономическое воспитание дошкольников: примерная программа, перспективное планирование, конспекты занятий – М.: ТЦ Сфера, 2002.
3. Неустроева М.П., Борисова Т.А., Пахомова У.Д. Экономикаҕа ыллык: учено-методическое пособие – Амга, 2021.